**Sonet rourat**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aleargă bezna spartă de cocoși

Și-n tinda zilei, pe covor de rouă,

Lumina țese o hlamidă nouă

Din fir solar și-argint de zori lăptoși.

Revarsă cerul aur, parcă plouă

Cu stropi de tihnă, vii și luminoși,

Și-n zorii rourați și răcoroși

Ridic spre Tatăl mâinile-amândouă:

Mi-ai dat prin dimineață-un început,

Și-n roua ei un strop de neprihană

Să cred mereu că Tu, din absolut,

Ne strângi la piept cu ziua diafană

Să dai și azi, cum dat-ai în trecut,

Cu roua dimineților...și mană!

Simion Felix Marțian

Vulcan, 30 septembrie 2017